มุ่งพัฒนาขาย2.30บาทต่ำบุ๊ก
โพสต์ทูเดย์ &#8212; มุ่งพัฒนาฯ เคาะราคาขายหุ้น 2.30 บาท ต่ำกว่ามูลค่าหุ้นทางบัญชีและต่ำกว่าที่นักวิเคราะห์ประเมิน แจกส่วนลดถึง 43% จูงใจผู้ลงทุน
22 ก.ย. 2552

โพสต์ทูเดย์ — มุ่งพัฒนาฯ เคาะราคาขายหุ้น 2.30 บาท ต่ำกว่ามูลค่าหุ้นทางบัญชีและต่ำกว่าที่นักวิเคราะห์ประเมิน แจกส่วนลดถึง 43% จูงใจผู้ลงทุน 
นายก้องเกียรติ โอภาสวงการ ประธานกรรมการบริหาร บล.เอเซีย พลัส (ASP) เปิดเผยในฐานะที่ปรึกษาทางการเงินและแกนนำในการจัดจำหน่ายและรับประกันการจำหน่ายหุ้นเพิ่มทุนของ บริษัท มุ่งพัฒนา อินเตอร์เนชั่นแนล (MOONG) ว่า จะเสนอขายหุ้นให้ประชาชนครั้งแรกหรือไอพีโอจำนวน 30 ล้านหุ้น ในราคา 2.30 บาทต่อหุ้น เปิดให้จองซื้อระหว่างวันที่ 23-24 ก.ย.นี้ และบริษัทจะเข้าซื้อขายในตลาดหลักทรัพย์ เอ็ม เอ ไอ (mai) ในวันที่ 1 ต.ค.นี้ 
ทั้งนี้ ราคาขายหุ้น 2.30 บาทต่อหุ้น มีส่วนลดถึง 43% หากพิจารณาจากสัดส่วนราคาต่อกำไรต่อหุ้น (พี/อี) ที่ 5 เท่า ซึ่งคำนวณจากผลกำไรย้อนหลัง 4 ไตรมาสเฉลี่ย 0.46 บาทต่อหุ้น และรวมหุ้นเพิ่มทุนแล้ว เทียบกับพี/อีของตลาดหลักทรัพย์เอ็ม เอ ไอ ย้อนหลัง 3 เดือนที่ 8.84 เท่า 
“ส่วนลดที่ให้สูงถึง 43% เพราะเป็นหุ้นขนาดเล็ก ผู้ลงทุนเป็นรายบุคคล ซึ่งจำเป็นต้องลดราคาขายในระดับสูงเพื่อจูงใจให้เข้ามาลงทุน ขณะที่บริษัท มุ่งพัฒนาฯ ทำสินค้าเด็กที่มีความจำเป็น จึงไม่เกี่ยวกับภาวะทางเศรษฐกิจและการเมือง ที่เกิดขึ้นในขณะนี้” นายก้องเกียรติ กล่าว
นายนิธิกรณ์ ศรีคิรินทร์ ผู้ช่วยกรรมการผู้อำนวยการ บล.เอเซีย พลัส แอ๊ดไวเซอร์รี่ กล่าวในฐานะที่ปรึกษาทางการเงิน MOONG ว่า หุ้นน่าจะได้รับการตอบรับเป็นอย่างดี เพราะราคาที่ขายต่ำกว่าราคามูลค่าหุ้นทางบัญชี (บุ๊กแวลู) ที่ 2.40 บาทต่อหุ้น และยังต่ำกว่ากรอบราคาที่โบรกเกอร์เคยประเมินเอาไว้ 
สำหรับ ASP ประเมินราคาที่ 2.85-3.32 บาทต่อหุ้น บล.ธนชาต ประเมิน 2.9-3.9 บาท บล.คันทรี่ กรุ๊ป ประเมิน 3.13 บาทและ บล.ฟินันเซีย ไซรัส ที่ 3 บาท เนื่องจากผู้บริหารต้องการให้มีแรงจูงใจกับผู้ลงทุน เพราะแนวโน้มราคามีโอกาสปรับตัวขึ้น ขณะให้น้ำหนักภาวะตลาดหุ้นในปัจจุบันเป็นเรื่องรอง นายนิธิกรณ์ กล่าว 
นายนิธิกรณ์ กล่าวต่อว่า ช่วงที่เหลือของปีนี้บริษัทจะนำบริษัท ธนาสิริ ประกอบธุรกิจอสังหาริมทรัพย์เสนอขายหุ้นไอพีโอจำนวน 50 ล้านหุ้น และเข้าซื้อขายในตลาดหลักทรัพย์เอ็ม เอ ไอ ประมาณต้นเดือนพ.ย.นี้ และบริษัท น้ำมันพืชไทย (TVO) เสนอขายหุ้นเพิ่มทุนต่อประชาชน (พีโอ) 
นายสุเมธ เลอสุมิตรกุล ประธานเจ้าหน้าที่บริหาร MOONG กล่าวว่า บริษัทพอใจกับราคาที่เสนอขายเพราะอยากให้นักลงทุนมีความสุขที่ได้มาเป็นผู้ถือหุ้นใหม่
“ไหนๆ จะลงเรือลำเดียวกันแล้วก็ต้องให้เขาประทับใจ ส่วนอนาคตนักลงทุนจะขายออกไปก็ไม่เป็นไร เพราะยังคงเจตนารมณ์เดิมที่ต้องการให้เป็นหุ้นที่มีปัจจัยพื้นฐานดี” สุเมธ กล่าวสำหรับเงินที่จะได้จากการระดมครั้งนี้ทั้งหมด 68 ล้านบาท แบ่งสัดส่วน 35% ใช้เป็นเงินทุนหมุนเวียน และนำไปชำระหนี้ 65% เพื่อลดภาระดอกเบี้ยและลดสัดส่วนหนี้สินที่มีภาระดอกเบี้ยสุทธิต่อทุน (ดี/อี) จาก 0.5 เท่าเหลือ 0.3 เท่า ซึ่งปัจจุบันมีหนี้ระยะสั้น 100 ล้านบาท
ด้านผลประกอบการของ MOONG ผู้ผลิตและจัดจำหน่ายสินค้าอุปโภค ภายใต้เครื่องหมายการค้า “พีเจ้น” ธุรกิจมีการเติบโตอย่างมั่นคงและต่อเนื่องมาตลอด 28 ปี โดยสามารถสร้างรายได้ที่เพิ่มขึ้นติดต่อกัน จาก 277.1 ล้านบาท ในปี 2549 และเพิ่มเป็น 345.2  ล้านบาท และ 421.3 ล้านบาท ในปี 2550 และปี 2551 ตามลำดับ สำหรับงวด 6 เดือนแรกของปี 2552 บริษัทมีรายได้รวมทั้งหมด จำนวน 205.8 ล้านบาท เพิ่มขึ้น 4.7% จากงวดเดียวกันของปีก่อน